b'\n_START_ARTICLE_\nOkavango\n_START_SECTION_\nReka\n_START_PARAGRAPH_\nReka izvira kot Kubango v osrednji Angoli v visokogorju Bie in te\xc4\x8de od tam v pu\xc5\xa1\xc4\x8davi podobno notranjost Bocvane._NEWLINE_Te\xc4\x8de po vi\xc5\xa1avju ju\xc5\xbeno do meje z Namibijo. Od tam se v svojem srednjem toku imenuje Okavango in pribli\xc5\xbeno 400\xc2\xa0km je mejna reka med Angolo in Namibijo. Rundu, glavno mesto regije Kavango \xe2\x80\x93 vzhod, je na ju\xc5\xbenem bregu reke._NEWLINE_Tu prehaja v podolgovat, ozek Caprivijev pas v Namibiji. Kmalu za Andaro s svojimi brzicami ustvari slapove Popa. Takoj pri Andari odda del svoje vode v kanal za hidroelektrarno, ki je bila zgrajena leta 1980 v okviru projekta Zdru\xc5\xbeenje za razvojno pomo\xc4\x8d za oskrbo bolni\xc5\xa1nice. Nato dose\xc5\xbee severozahodni del Bocvane. Tam re\xc4\x8dna voda pronica v mo\xc4\x8dvirje v (nadzemno) endorei\xc4\x8dne kotline Okavango, povr\xc5\xa1ine 15.000\xc2\xa0km\xc2\xb2, in mo\xc4\x8dvirno notranjo delto, ki le\xc5\xbei na severovzhodu Kalaharija; velikost delte naraste v de\xc5\xbeevnem obdobju do 20.000\xc2\xa0km\xc2\xb2. Tukaj je rezervat Moremi. V srednjem toku reke Okavango \xc5\xbeivijo krokodili in veliki povodni konji. Delta je znana po veliki biotski pestrosti._NEWLINE_Glavni pritok je pribli\xc5\xbeno 1000 kilometrov dolga reka Cuito.\n_START_SECTION_\nPretok\n_START_PARAGRAPH_\nZaradi su\xc5\xa1nega vremena pozimi voda Kubanga \xe2\x80\x93 Okavanga in njenih pritokov svojo pot do delte obi\xc4\x8dajno dose\xc5\xbee z nekaj meseci zamude, in sicer le takrat, ko visoka voda v de\xc5\xbeevni sezoni ste\xc4\x8de proti jugu. Zato se zgodi, da Okavango te\xc4\x8de v svojem srednjem in spodnjem toku le kot potok, poto\xc4\x8dek ali celo kot vzvratni tok v svojih kotanjastih jezerih. Ko se za\xc4\x8dne de\xc5\xbeevno obdobje, postane tok divji in zagotavlja njegovi mo\xc4\x8dvirnati delti obilo vode. V letnem povpre\xc4\x8dju zagotavlja pribli\xc5\xbeno 10 milijard kubi\xc4\x8dnih metrov vode ob iztoku v delto.\n_START_SECTION_\nPoplave\n_START_PARAGRAPH_\nMed de\xc5\xbeevno sezono Angola dobi trikrat ve\xc4\x8d padavin kot Bocvana, pretok Okavanga se zelo pove\xc4\x8da in odteka v odro\xc4\x8dno pu\xc5\xa1\xc4\x8davo, kjer ustvarja veliko mokri\xc5\xa1\xc4\x8de._NEWLINE_\xc4\x8ceprav poletne padavine padejo v Angoli januarja, potrebuje za potovanje prvih 1000\xc2\xa0km reka Okavango ves mesec. Potem traja \xc5\xa1e \xc5\xa1tiri mesece, da se prebije skozi rastline in \xc5\xa1tevilne kanale do kon\xc4\x8dnih 250\xc2\xa0km delte. Posledica je poplava, ki je najve\xc4\x8dja med junijem in avgustom, v suhih zimskih mesecih v Bocvani. Delta nabrekne do trikratne stalne velikosti, privablja \xc5\xbeivali od dale\xc4\x8d naokoli in ustvarja eno najve\xc4\x8djih koncentracij prosto\xc5\xbeive\xc4\x8dih \xc5\xbeivali v Afriki._NEWLINE_Na naj\xc5\xa1ir\xc5\xa1em delu se velika poplava razteza 150\xc2\xa0km od vzhoda do zahoda. Eden od dejavnikov, ki vedno spreminja naravo delte, je ravnost povr\xc5\xa1ine. \xc4\x8ce bi prerezali delto na naj\xc5\xa1ir\xc5\xa1i to\xc4\x8dki, bi ugotovili, da se vi\xc5\xa1ina spreminja v povpre\xc4\x8dju v navedenih 150\xc2\xa0km manj kot 2 m, kar pomeni, da lahko \xc5\xbee najmanj\xc5\xa1i nanos peska povzro\xc4\x8di velike spremembe._NEWLINE_V zelo mokrih letih se del toka reke razprostira vzdol\xc5\xbe reke Magvegana (pravzaprav severovzhodnega pritoka Okavangove delte) in vstopa v reko Zambezi mimo Kalaharija.\n_START_SECTION_\nPovodje\n_START_PARAGRAPH_\nPovodje reke Okavango meri pribli\xc5\xbeno 721.258\xc2\xa0km\xc2\xb2 .\n_START_SECTION_\nSpor zaradi vode\n_START_PARAGRAPH_\nNamibija in Bocvana imata izku\xc5\xa1nje s su\xc5\xa1o in posledica tega je zaskrbljenost zaradi morebitnega spora glede uporabe vode iz reke. Namibija je zgradila kanal, ki je dolg pribli\xc5\xbeno 300\xc2\xa0km, in predlagala projekt za gradnjo 250\xc2\xa0km cevovoda za preusmeritev vode iz reke v Namibijo za namakanje._NEWLINE_Bocvani delta  prina\xc5\xa1a denar zaradi turizma in je tudi vodni vir. Oddelek za vodne zadeve v Bocvani navaja, da se 97\xc2\xa0% vode v reki izgubi zaradi izhlapevanja, tako da si dr\xc5\xbeava ne more privo\xc5\xa1\xc4\x8diti, da bi izgubili \xc5\xa1e dodatno vodo._NEWLINE_Namibija pa trdi, da bo preusmerila le pol odstotka toka reke in da je upravi\xc4\x8dena do vode, ki te\xc4\x8de po njenem ozemlju. Za re\xc5\xa1evanje teh vpra\xc5\xa1anj so v letu 1994 Angola, Namibija in Bocvana podpisale sporazum, s katerim je bila ustanovljena stalna komisija (Permanent Okavango River Basin Water Commission (OKACOM)), ki svetuje trem dr\xc5\xbeavam, kako najbolje izkori\xc5\xa1\xc4\x8dati vire reke Okavango.'